ไฟแนนซ์ทูเดย์
โดย...ใจฮิน
5 ม.ค. 2559

โดย...ใจฮิน
... เปิดเศรษฐกิจปีลิงเริ่มไม่สดใสตั้งแต่ต้นปีทำให้ สมคิด จาตุศรีพิทักษ์ รองนายกรัฐมนตรี ต้องเดินสายตรวจงานกระทรวงต่างๆ ทันที เริ่มที่กระทรวงการคลัง เพื่อให้เร่งหามาตรการพยุงเศรษฐกิจ โดยเฉพาะการรับมือภัยแล้งที่ส่งสัญญาณมาตั้งแต่ปีที่แล้ว ซึ่งจะยิ่งทำให้กำลังซื้อของเกษตรกรทรุดหนักลงไปอีก
... ส่วนกระทรวงเป้าหมายที่จะเดินสายต่อไป คาดว่าจะเป็นกระทรวงคมนาคมเพื่อติดตามเร่งการลงทุน โดยเฉพาะการเร่งหาโครงการมาบรรจุไว้ในมาตรการร่วมลงทุนรัฐและเอกชน แบบพีพีพี จากนั้นก็เป็นกระทรวงพาณิชย์ เพื่อเร่งการส่งออกมาช่วยพยุงเศรษฐกิจอีกแรง ส่วนมาตรการช่วยปากท้องคงหนีไม่พ้นบรรดาธงฟ้าทั้งหลาย
... ประสงค์ พูนธเนศ อธิบดีกรมสรรพากร ทำการบ้านการออก พ.ร.ก.ไม่ตรวจสอบภาษีย้อนหลังผู้ประกอบการ งานนี้อธิบดีสรรพากรย้ำไม่ใช่นิรโทษกรรม แต่เป็นการเดินหน้าไปด้วยกัน เพื่อเศรษฐกิจชาติและความก้าวหน้าของผู้ประกอบการ นาทีทองเช่นนี้ใครตกรถไฟก็น่าเสียดาย
...ยังเคาะไม่ออกสำหรับตำแหน่งกรรมผู้จัดการธนาคารอาคารสงเคราะห์ (ธอส.) งานนี้คนในก็ปึ้ก คนนอกก็สายแข็ง ทำให้กินกันไม่ลง ไม่รู้ว่าอย่างนี้ กุลิศ สมบัติศิริ อธิบดีกรมศุลกากร ประธานกรรมการสรรหาจะหาทางออกเรื่องนี้อย่างไร
... ชาติชาย พยุหนาวีชัย ผู้อำนวยการธนาคารออมสิน ถือฤกษ์เข้าทำงานปีใหม่วันแรกด้วยการตักบาตรพระสงฆ์ที่ธนาคาร เพราะปีนี้ยังมีงานใหญ่ที่ต้องทำ ทั้งสนับสนุนนโยบายและการแก้ไขปัญหาภายในแบงก์ที่ต้องเริ่มดำเนินการกันตั้งแต่ต้นปี 
... งานร้อนกระทรวงการคลัง ภายในเดือนนี้ต้องมีการประชุมคณะอนุกรรมการข้าราชการพลเรือน (อกพ.) ที่ อภิศักดิ์ ตันติวรวงศ์ รมว.คลัง เป็นประธาน มีเรื่องใหญ่ต้องลงมติ คือ การไล่ข้าราชการกระทรวงการคลังระดับสูงออกจากราชการ หลังจากถูกคณะกรรมการป้องกันและปราบปรามการทุจริตแห่งชาติ (ป.ป.ช.) ตัดสินว่ามีความผิดร้ายแรง กรณีทุจริตการคืนภาษีการส่งออกปลอม